भारतलाई सान्त्वना जित
मोहम्मद सामीले ५ विकेट लिएपछि शनिबार भारतले दक्षिण अफ्रिकालाई तेस्रो टेस्टमा ६३ रनले पराजित गरेको छ । २ सय ४१ रनको लक्ष्य लिएर आएको दक्षिण अफ्रिका जोहानेसबर्ग टेस्टको चौथो दिनको खेल अन्त्यमा १ सय ७७ रनमा अलआउट भयो । 
जोहानेसबर्ग — मोहम्मद सामीले ५ विकेट लिएपछि शनिबार भारतले दक्षिण अफ्रिकालाई तेस्रो टेस्टमा ६३ रनले पराजित गरेको छ । २ सय ४१ रनको लक्ष्य लिएर आएको दक्षिण अफ्रिका जोहानेसबर्ग टेस्टको चौथो दिनको खेल अन्त्यमा १ सय ७७ रनमा अलआउट भयो । भारतका लागि यो जित सान्त्वनामात्र बन्यो । दक्षिण अफ्रिकाले पहिलो दुई टेस्ट जितेर शृंखला यसअघि नै आफ्नो कब्जामा पारिसकेको थियो । १७–१ बाट दिनको खेल सुरु गरेको दक्षिण अफ्रिकाले अन्तिम ९ विकेट ५३ रनको अन्तरमा गुमायो । नियमितजसो विकेट झरिरहँदा ओपनर डिन एल्गर ८६ रनमा नटआउट रहे । उनले हासिम अमलासँग दोस्रो विकेटमा १ सय १९ रन जोडेका थिए । अमलाले ५२ रन बनाए । २ सय ४० बल खेलेका एल्गरले ९ चौका र १ छक्का तथा अमलाले १ सय ४० बल खेल्दै ७ चौका प्रहार गरे । सामीले १२.३ ओभरमा २ मेडन राख्दै २८ रन खर्चेर सानदार बलिङ गरेपछि घरेलु टोली पतन हुन पुगेको थियो । जसप्रित बुमराह र इशान्त शर्माले २–२ तथा भुवनेश्वर कुमारले १ विकेट लिए । अलराउन्डर प्रदर्शन गरेका भुवनेश्वर म्यान अफ द म्याचमा चुनिए । उनले पहिलोमा ३० र दोस्रो इनिङ्समा ३३ रन बनाएका थिए । दक्षिण अफ्रिकाका तीव्र बलर भेर्नोन फिलान्डर म्यान अफ द सिरिजमा चुनिए । भारतले पहिलो इनिङ्समा १ सय ८७ रनमात्र बनाउन सकेको थियो । दक्षिण अफ्रिकाले जवाफमा १ सय ९४ रन बनाएर झिनो अग्रता लिएको थियो । भारतले दोस्रो इनिङ्समा २ सय ४७ रन बनाएर चुनौतीपूर्ण लक्ष्य दक्षिण अफ्रिकालाई छाडेको थियो । 